sagkyndig dommer
En sagkyndig dommer er en person, der med sin særlige viden inden for et område kan belyse særlige aspekter af en sag. Sagkyndige dommere kan bruges ved byretterne og landsretterne og ved Sø- og Handelsretten.
I civile sager kan retten bestemme, at sagkyndige dommere skal deltage i bedømmelsen af en retssag. Det vil være i tilfælde, hvor retten vurderer, at de sagkyndiges viden har betydning for sagen. Er man part i en civil sag, får man også lejlighed til at udtale sig om, hvorvidt der skal deltage sagkyndige dommere i retssagen.